Nangauli ŵamunkhwele ŵakusekana vimphata yayi kwene chalo cha Zimbabwe chafika pa bapani ŵana mphoyo zawuka chifukwa ŵakusoŵa na Asipulini wuwo mu vipatala vawo.
Chipatala icho chili mu Harare kweneso ndicho chinyina cha nkhokwe ya mankhwala mu Zimbabwe sono chikusoŵa na Asipulini wakuti ŵapeleke ku ŵaluwali.
Kwasono pano ntchito zose zakupanga operation muluwali zalekeka dankha chifukwa chakusoŵa ma ant-biotic kweneso pain-killers yakuti ŵapeleke ku ŵaluwali.
Abwana George Vera awo mbalala ŵakuwona za chipatala ichi ŵakachita kukhumata apo Nkhani Mchitumbuka yikafumbanga za umo ntchito za chipatala zikwendela mu Zimbabwe.
“Yayi ŵazungu mbalendo nadi, yikaŵa Zimbabwe iyi kale mwaŵana. Ichi chikuchitika sono ntchakuti mphala ya malango yilikupeleka 96% ya ndalama ku malipilo gha ŵanthu awo ŵakugwila ntchito mu boma mwakuti $4 Billion yose yaluta kuma salaries ya ŵanthu mbwenu kuvipatala no ndalama chaaa membe zekha wawawawa!!!! Sono mwati ise tichitenge uli? Mbwenu nase tikubekako waka naaa!” Ndimo ŵakatili a George Vera.
Kwene a Dr David Parirenyatwa awo ni nduna yilala ya vipatala yikati 98% ya wovwili wa mankhwala ukufumila ku vyalo vakuwalo sono ndicho chifukwa pala vyalo ivi ndivo vakhwinyata mbwenu tose tili mumaji.
Mawupu gha vyalo vakuwalo agho ghakuwona za matenda gha Ezi, Maleliya na chikhoso cha TB ghali kupeleka $700 Million ku chalo cha Zimbabwe kuti chivwile ŵanthu awo ŵakuluwala nthenda izi kwa vyaka vitatu kufumila 2015 mpaka 2017. Kwene chifukwa cha masuzgo agho chalo chikukumana nagho mbwenu ndalama izi ŵalinazo piiiiiii zose skugudule-skugudule mbwenu khulungazge!
Nkhani Mchitumbuka yilikusandaso kuti Zimbabwe Medical Association, iyo nja ng’anga na zintchimi ŵakadandaula kuti sono ku chipatala cha Parirenyatwa icho chili mu Harare pamoza na Mpilo Central ku Bulawayo maji mumipopi ghalikuleka nikale kufuma kweneso visulo vakupimila nthenda ya Cancer vilikufwa nikale. Kwene visulo ivi ŵakavigula pa mtengo wakudula chomene $1.5 Million.
Sono chililo chilipano ntchakuti Asipulini na Anti-biotic kulijilethu ku Zimbabwe.
Ŵanthu ŵamu chalo ichi mbakudinginyika ndipo ŵanji ŵakuti boma la Robert Mugabe latondeka pakwelu pa mbuzi pambula kubisika chifukwa ndalama ŵakunangila waka kwenda-kwenda kwene icho ŵakupenja soŵe.
Mwachiyezgelelo sabata izi zajumpha bwana Mugabe wakaluta ku Dubai, Zambia, Venezuela naku New York. Ni Mugabe pela yayi, nduna zake nazo nthena Tendai Biti chizaza chake chikukhala pasi chaa mbwenu pawumalilo pala ŵakuŵafumba kuti mwawelako nakavichi pela mbwenu iwo ŵali “Ha-ho!”
Nkhani Mchitumbuka yili kusanda kuti ulendo uliwose uwo president Mugabe wendenge ŵakumupa ndalama zakukwana $4 Million ngeti ni allowance yake.
Mu chikalata icho Nkhani Mchitumbuka yilikusambilapo chilikulembeka kuti mankhwala gha Asipulini panji titiwaka painkillers nthena:-
- Pethidine
- Injectable Morphine
- Fentanyl
- Adrenaline
- Metochlopramide
- Sodium Bicarbonate
Mankhwala ghose agho ghazunulika apa ku vipatala vaku Zimbabwe mbwenu mukuŵatuka chifukwa kulijilethu. Chikalata ichi chikalembeka pa 16 September na madokotala ghamu Harare.
“Tili kulemba chikalata ichi mwakukhwaskana na heads of surgery, obstetrics and gynaecology and consultant anaesthetists kuti tayimiska dankha kupanga operation ŵaluwali chifukwa mankhwala tilije ndipo mumalo mwake yovwilenge waka ŵanakazi ŵa pakati pela mbwenu kuti tipulumuske ŵana ŵa bonda chifukwa ndiwo ŵadamgilili ŵa machelo,” ndimo chikayowoyela chikalata.
Abwana Vera ŵakati chipatala cha Harare ndicho chakumana na mikwingwilima yinandi chomene chifukwa boma lilikuyowoya kuti munthu waliyose uyo nimukavu ndipo walije ndalama yakulipila mankhwala mbwenu watyondenge ku Harare.
“Our hospital caters for the poorest of the poor, three quarters of whom cannot afford to pay the user fees,” Vera adds.
Comments
Powered by Facebook Comments
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn kmr_Latn fra_Latn hau_Latn lit_Latn ilo_Latn azb_Arab tum_Latn tum_Latn tum_Latn eng_Latn eng_Latn eng_Latn